'ಕಾಜ್‌ ಮಾರ್ಕೆಟಿಂಗ್‌'ಪ್ರಚಾರ ಆಂದೋಲನದ ಅಭಿಯಾನದ ಮೊದಲ ಫಲಾನುಭವಿಗಳಲ್ಲಿ ಸ್ವಾತಂತ್ರ್ಯದ ಪ್ರತಿಮೆಯೂ ಒಂದು. 1983ರಲ್ಲಿ ಪ್ರಕಟವಾದ ಜಾಹೀರಾತಿನಲ್ಲಿ, 'ಅಮೆರಿಕನ್‌ ಎಕ್ಸ್‌ಪ್ರೆಸ್‌ ಕಾರ್ಡ್‌ನೊಂದಿಗೆ ಮಾಡುವ ಪ್ರತಿಯೊಂದು ಖರೀದಿಗೂ, ಪ್ರತಿಮೆಯ ನವೀಕರಣಕ್ಕೆ ಒಂದು ಪೆನ್ನಿ ಸಹಾಯಧನ ನೀಡಲು' ಅಮೆರಿಕನ್‌ ಎಕ್ಸ್‌ಪ್ರೆಸ್‌ ತಿಳಿಸಿತ್ತು. ಸ್ವಾತಂತ್ರ್ಯದ ಪ್ರತಿಮೆಯ ನವೀಕರಣಾ ಯೋಜನೆಗಾಗಿ ಈ ಅಭಿಯಾನವು $1.7 ದಶಲಕ್ಷದಷ್ಟು ಮೊತ್ತ ಸಂಗ್ರಹಿಸಿತು. ಶತಮಾನೋತ್ಸವಕ್ಕಾಗಿ $62 ದಶಲಕ್ಷ ಮೊತ್ತವನ್ನೊಳಗೊಂಡ ಪ್ರತಿಮೆಯ ನವೀಕರಣಾ ಕಾರ್ಯಕ್ಕಾಗಿ, 1984ರಲ್ಲಿ ಪ್ರತಿಮೆಯನ್ನು ಪರದೆಯಿಂದ ಮುಚ್ಚಲಾಯಿತು. ಅಂದಿನ ರಾಷ್ಟ್ರಾಧ್ಯಕ್ಷ ರೊನಾಲ್ಡ್‌ ರೀಗನ್‌, ಈ ಯೋಜನೆಯ ಉಸ್ತುವಾರಿ ಮತ್ತು ಮೇಲ್ವಿಚಾರಣಾ ಆಯೋಗದ ಅಧ್ಯಕ್ಷ ಹುದ್ದೆಗೆ, ಕ್ರಿಸ್ಲರ್‌ ವಾಹನ ಸಂಸ್ಥೆಯ ಅಧ್ಯಕ್ಷ ಲೀ ಇಯಾಕೊಕಾರನ್ನು ನೇಮಿಸಿದರು. (ಆದರೆ, ಆನಂತರ, ಸ್ವಹಿತಾಸಕ್ತಿಯ ಘರ್ಷಣೆ ತಡೆಗಟ್ಟಲು ಅನಿವಾರ್ಯವಾಗಿ ಇಯಾಕೊಕಾರನ್ನು ವಜಾ ಮಾಡಲಾಯಿತು). ಪ್ರತಿಮೆಯ ಸುತ್ತಲೂ ಕೆಲಸದವರು ತಾತ್ಕಾಲಿಕವಾಗಿ ಕೆಲಸಮಾಡಲು ಚೌಕಟ್ಟು ಸಾರುವೆ ಕಟ್ಟುಗಳನ್ನು ನಿರ್ಮಿಸಿದರು. ಇದರ ಮೂಲಕ ಪ್ರತಿಮೆಯನ್ನು ಮರೆಮಾಚಿ ನವೀಕರಣ ಕೈಗೊಳ್ಳಲಾಯಿತು. 1986ರ ಜುಲೈ 3ರಂದು ಪ್ರತಿಮೆಯನ್ನು ಪುನರುದ್ಘಾಟಿಸಲಾಯಿತು. ಸಾರುವೆ ಕಟ್ಟುಗಳುಳ್ಳ ಸ್ವಾತಂತ್ರ್ಯದ ಪ್ರತಿಮೆಯ ದೃಶ್ಯವನ್ನು "ಡೆಸ್ಪೆರೇಟ್ಲಿ ಸೀಕಿಂಗ್‌ ಸ್ಯೂಸಾನ್‌" ' (1984) ಹಾಗೂ "'ಬ್ರೂಸ್ಟರ್ಸ್‌ ಮಿಲಿಯನ್ಸ್" ‌' (1985) ಚಲನಚಿತ್ರಗಳಲ್ಲಿ ಅಳವಡಿಸಲಾಯಿತು. ದ್ರವರೂಪದ ಸಾರಜನಕ ಬಳಸಿ ಪ್ರತಿಮೆಯ ಒಳಾಂಗಣ ಕೆಲಸ ಆರಂಭವಾಯಿತು. ದಶಕಗಳಾನಂತರದಿಂದ ಪ್ರತಿಮೆಯ ತಾಮ್ರದ ಒಳಭಾಗಕ್ಕೆ ಲೇಪನವಾಗಿದ್ದ ಏಳು ಪದರಗಳ ಬಣ್ಣವನ್ನು ತೆಗೆಯಲು ಈ ದ್ರವರೂಪದ ಸಾರಜನಕವನ್ನು ಬಳಸಲಾಯಿತು. ಹಾಗಾಗಿ, ಸೋರುವಿಕೆ ಹಾಗೂ ತುಕ್ಕು ತಡೆಗಟ್ಟಲು ಲೇಪಿಸಿದ ಡಾಮರಿನ ಎರಡು ಪದರಗಳ ಲೇಪನ ಮಾತ್ರ ಉಳಿದಿತ್ತು. ಅಡುಗೆ ಸೋಡಾ ದಿಂದ ಉಜ್ಜಿ ಪ್ರತಿಮೆಯ ತಾಮ್ರದ ಭಾಗಕ್ಕೆ ಹಾನಿಯಾಗದೆ ಅಲ್ಲಿ ಅಂಟಿಕೊಂಡಿದ್ದ ಕಿಲುಬು ಮತ್ತು ಡಾಮರಿನ ಕಲೆಯನ್ನು ತೆಗೆಯಲಾಯಿತು. ಹೀಗೆ ಪ್ರತಿಮೆ ಶುದ್ಧೀಕರಣದೊಂದಿಗೆ ಸ್ವಚ್ಚವಾಗಿ ಮತ್ತೆ ಹೊಳಪು ಪಡೆದುಕೊಂಡಿತು. ತಾಮ್ರದ ಹೊಸ ಹೊದಿಕೆಗಳನ್ನು ಒಳಭಾಗಕ್ಕೆ ಅಳವಡಿಸಿ ಚದುರದಂತೆ, ಮೊಳೆಗಳಿಂದ ಒಂದುಗೂಡಿಸಿ ದುರಸ್ತಿ ಮಾಡುವ ಮೂಲಕ, ಪ್ರತಿಮೆಯ ತಾಮ್ರದಲ್ಲಿ ಉಂಟಾಗಿದ್ದ ದೊಡ್ಡ ತೂತುಗಳನ್ನು ಮುಚ್ಚಲಾಯಿತು.

ತಾಮ್ರದ ಪ್ರತಿಮೆಗೆ ಆಸರೆಯಾಗಿದ್ದ 1,350 ಕಬ್ಬಿಣದ ಆಕಾರವುಳ್ಳ ಅಸ್ಥಿ ಪಂಜರದ ಎಲುಬುಗಳಲ್ಲಿನ ಪ್ರತಿಯೊಂದನ್ನೂ ಬದಲಾಯಿಸಬೇಕಿತ್ತು. ಕಬ್ಬಿಣವು ತಾಮ್ರದೊಂದಿಗಿನ ಮಿಶ್ರಣದಿಂದಾಗಿ ರಾಸಾಯನಿಕ ಆಮ್ಲೀಯ ಪ್ರಕ್ರಿಯೆಯಿಂದ ತುಕ್ಕು ಹಿಡಿದು ತನ್ನ 50%ರಷ್ಟು ಗಾತ್ರವನ್ನು ಸವೆಸಿಕೊಂಡಿತ್ತು. ಈ ಸಮಸ್ಯೆಯನ್ನು ಮನಗಂಡ ಬಾರ್ತೊಲ್ಡಿ, ಈ ಲೋಹಗಳನ್ನು ಪ್ರತ್ಯೇಕಿಸಿಡಲು ಕಲ್ಲಿದ್ದಲು/ಡಾಮರು ಮೇಣದ ಸಂಯುಕ್ತವನ್ನು ಬಳಸಿದ್ದ. ಆದರೆ ಇದು ದಶಕಗಳ ಮೊದಲೇ ಮಾಸಿಹೋಗಿತ್ತು. ಕಬ್ಬಿಣದ ಬದಲಾಗಿ,ತುಕ್ಕುರಹಿತ ಉಕ್ಕಿನ (ಸ್ಟೇನ್ಲೆಸ್‌ ಸ್ಟೀಲ್‌) ಕಂಬಿಗಳನ್ನು ಪ್ರತಿಮೆಯ ಆಕಾರಕ್ಕೆ ಹೊಂದುವಂತೆ ಅಳವಡಿಸಲಾಯಿತು. ಇದರ ಅಗುಳಿಗಳನ್ನು ಹೆಚ್ಚಿಸಿ ಸವೆತವನ್ನು ಶೂನ್ಯಗೊಳಿಸಲು ಟೆಫ್ಲಾನ್‌ ಪದರ ಲೇಪಿಸಲಾಗುತ್ತಿತ್ತು.

ಮೇಲೆತ್ತಿದ ಬಲಗೈನ ಒಳಭಾಗದ ವಿನ್ಯಾಸ ಬದಲಾಯಿಸಿ ಪುನರ್ರಚಿಸಲಾಯಿತು. ಐಫೆಲ್‌ನ ಮಧ್ಯದ ಚೌಕಟ್ಟಿಗೆ ಬಲಗೈ 18 ಅಂಗುಲ (0.46 ಮೀ.) ಬಲಕ್ಕೆ ಹಾಗೂ ಮುಂದಕ್ಕೆ ಇರುವಂತೆ ಪ್ರತಿಮೆಯನ್ನು ಸ್ಥಾಪಿಸಲಾಗಿತ್ತು. ಪ್ರತಿಮೆಯ ಶಿರಭಾಗವನ್ನು 24 ಅಂಗುಲದಷ್ಟು (0.61 ಮೀ.) ಎಡಕ್ಕೆ ವಾಲಿಸಲಾಯಿತು. ಇದು ಚೌಕಟ್ಟಿಗೆ ಸಮತಟ್ಟಾಗಿರಲಿಲ್ಲ. 
ಬಲಗೈ ಮತ್ತು ಶಿರಭಾಗದ ನಿಕಟತೆಯನ್ನು ಗಮನಿಸಿದ ಬಾರ್ತೊಲ್ಡಿ, ಐಫೆಲ್‌ನ ಯಾವದೇ ಅನುಕರಣೆ ಇಲ್ಲದೇ ಈ ಬದಲಾವಣೆ ಮಾಡಿದ ಎಂಬ ವಾದವೂ ಇತ್ತು. 1932ರಲ್ಲಿ ಮಾಡಲಾದ ಪುನರುತ್ಥಾನ ಸಾಲದೆಂದು ಅಭಿಯಂತರರು ನಿರ್ಣಯಿಸಿದರು. ಆದ್ದರಿಂದ ಅವರು ಪ್ರತಿಮೆಯ ಬಲಗೈನ ರಚನೆಯನ್ನು ಮತ್ತಷ್ಟು ಸದೃಢಗೊಳಿಸಲು 1984 ಮತ್ತು 1986ರಲ್ಲಿ ಮೂಲೆಗಳನ್ನು ಒಂದೊಕ್ಕೊಂದು ಸೇರಿಸಿ ಅಪಾರ್ಶ್ವ ಕೋನಗಳನ್ನು ಅಳವಡಿಸಿದರು.

ಪ್ರತಿಮೆಯ ಒಳಭಾಗದಲ್ಲಿ ಕಬ್ಬಿಣದ ಬದಲಾಗಿ ಸ್ಟೇನ್ಲೆಸ್‌ ಸ್ಟೀಲ್‌ ಅಳವಡಿಸಿ, ಪ್ರತಿಮೆಯ ರಾಚನಿಕ ಬಲವರ್ಧನೆ ಮಾಡಲಾಯಿತು. 1980ರ ದಶಕದ ಮಧ್ಯದಲ್ಲಿ ಇನ್ನುಳಿದ ಕೆಲವು ದುರಸ್ತಿ ಕಾರ್ಯಗಳನ್ನು ಕೈಗೊಳ್ಳಲಾಯಿತು. ಮೂಲ ಪಂಜಿನ ಸ್ಥಾನದಲ್ಲಿ ಪ್ರತಿಕೃತಿ ಅಳವಡಿಸಲಾಯಿತು. ಮೂಲ ಕಬ್ಬಿಣ ಲೋಹದ ಮೆಟ್ಟಿಲುಗಳ ಬದಲಾಗಿ ಹೊಸ ಮೆಟ್ಟಿಲುಗಳು, ಪೀಠದೊಳಗೆ ಹೊಸ ಲಿಫ್ಟ್‌ ಮತ್ತು ಹವಾನಿಯಂತ್ರಣಾ ವ್ಯವಸ್ಥೆ ಅಳವಡಿಸಲಾಯಿತು. 1986ರ ಜುಲೈ 5ರಂದು ಸ್ವಾತಂತ್ರ್ಯದ ಪ್ರತಿಮೆಯನ್ನು ಸಾರ್ವಜನಿಕರಿಗಾಗಿ ಮತ್ತೆ ಮುಕ್ತಗೊಳಿಸಲಾಯಿತು.

9/11ರ ದುರಂತದ ಪರಿಣಾಮ
ಸಂಕೇತಗಳು
ಲಿಬರ್ಟಿಯ ಶತಮಾನೋತ್ಸವ
ಇತಿಹಾಸ